Nuwe blitslyn vir taxi-oortredingeDie gru-ongeluk waarin 30 mense dood is. Foto: Netcare911 Die Suid-Afrikaanse Taxivereniging (Santaco) het ŉ diens begin waar lede van die publiek taxi-oortredinge kan aanmeld. Timeslive berig dat die inbelsentrum van 08:00 – 17:00 sal oop wees om oproepe te hanteer van padgebruikers en taxi passasiers wat klagtes het oor taxibestuurders se gedrag. Die toesighouer van die sentrum, Willie Lekaba, sê enige persoon kan inbel om enige oortredings soos oorlaaiing, roekelose bestuur, onbeskofte gedrag en dronkbestuur aan te meld. Hy sê verslae sal aan die sentrum se bestuur, die taxivereniging en die eienaar van die taxi gekommunikeer word sodat die bestuurder ondersoek en gestraf kan word indien nodig. Hy sê indien die aanklagte teen ‘n taxibestuurder strafregtelik van aard is sal dit by die polisie aangemeld word. Dié inisiatief volg op ŉ gru-ongeluk Saterdag waarin 30 mense dood is. ‘n Taxi, wat oorlaai was, het reg van voor teen ‘n vragmotor gebots. Die inbelsentrum kan gekontak word by 0860 726 822. Maak seker jy het die taxi se registrasienommer sowel as die datum, tyd en plek van waar die oortreding plaasgevind het handig. Lees die volledige berig hier.